B4-0731/95

Päätöslauselma rasismista, muukalaisvihasta ja antisemitismista

Euroopan parlamentti, joka

- ottaa huomioon Euroopan parlamentin, neuvoston, neuvostossa ja komissiossa kokoontuneiden jäsenvaltioiden hallitusten edustajien 11. kesäkuuta 1986 antaman rasismin ja muukalaisvihan vastaisen yhteisen julistuksen ((EYVL C 158, 25.6.1986, s. 1)) ja kaikki myöhemmät aihetta koskevat päätöslauselmat,

- ottaa huomioon rasismia ja muukalaisvihaa tutkimaan asettamiensa tutkintavaliokuntien johtopäätökset ((A2-0160/85 ja A3-0195/90)) ja 21. huhtikuuta 1993 ((EYVL C 150, 31.5.1993, s. 127)) ja 2. joulukuuta 1993 ((EYVL C 342, 20.12.1993, s. 19)) antamansa rasismia ja muukalaisvihaa koskevat päätöslauselmat, 20. huhtikuuta 1994 antamansa päätöslauselman etnisistä puhdistuksista ((EYVL C 128, 9.5.1994, s. 221)) ja 27. lokakuuta 1994 antamansa päätöslauselman rasismista ja muukalaisvihasta ((EYVL C 323, 21.11.1994, s. 154)), ja painottaa vielä kerran niissä tehtyjä suosituksia,

- ottaa huomioon 24. - 25. kesäkuuta 1994 pidetyn Korfun Eurooppa-neuvoston kokouksen rasismia ja muukalaisvihaa koskevat johtopäätökset,

- ottaa huomioon vuonna 1950 ihmisoikeuksien ja perusoikeuksien suojelusta tehdyn sopimuksen 14 artiklan, jonka mukaan «yleissopimuksessa tunnustetuista oikeuksista nauttiminen taataan ilman minkäänlaista sukupuoleen, rotuun, ihonväriin, kieleen, uskontoon, poliittisiin tai muihin mielipiteisiin ... perustuvaa syrjintää»,

- ottaa huomioon Euroopan unionista tehdyn sopimuksen F artiklan 2 kohdan,

A. katsoo, että rasismi, muukalaisviha, antisemitismi sekä etniset puhdistukset ja karkotukset ovat aiheuttaneet riitoja ja kärsimystä useille Euroopan alueille ja kansoille kautta aikojen ja että ne ovat jättäneet syviä ja kestäviä haavoja ja että ne rehottavat edelleen 1900-luvun lähestyessä loppuaan,

B. katsoo, että unionin kansalaiset käyttäessään vapaan liikkuvuuden oikeuttaan ja päivittäisessä elämässään voivat joutua rasismin, muukalaisvihan ja antisemitismin uhreiksi,

C. katsoo, että komission olisi tutkittava väliaikaisen toimielinten välisen sopimuksen mahdollisuutta, jonka avulla mahdollisesti saavutettaisiin edistystä rasismin ja muukalaisvihan torjunnassa Euroopan tasolla,

D. katsoo, että kolmansista maista tulevia, Euroopan unionin alueella asuvia tai täällä vieraana olevia kansalaisia on suojattava yhtä tehokkaasti rasismia, muukalaisvihaa, antisemitismiä ja terrori-iskuja vastaan kuin kaikkia Euroopan unionin kansalaisia,

E. katsoo, että hyökkäykset sekä nais- että miespuolisia maahanmuuttajia, pakolaisia ja vähemmistöjen jäseniä vastaan ovat lisääntyneet jäsenvaltioissa ja aiheuttaneet useita kuolonuhreja,

F. katsoo, että rasismia, muukalaisvihaa ja antisemitismiä vastaan on kamppailtava ennen kaikkea paikallisella ja kansallisella tasolla,

G. katsoo, että vaikka on olemassa ensisijaisesti eurooppalainen ulottuvuus, joka perustuu henkilöiden vapaaseen liikkuvuuteen, ja huolimatta siitä, että lainsäädäntöjen erilaisuuksien takia menettelytavat tai toimet, jotka eivät ole sallittuja yhdessä jäsenvaltiossa, voivat silti ulottaa vaikutuksensa siihen jäsenvaltioon jäsenvaltioiden välisen rajan tai unionin ulkorajat ylittäen,

H. katsoo, että yhteisön valtuuksien epäselvyys rasismin, muukalaisvihan ja antisemitismin torjumisessa on estänyt yhteisöä tekemästä muita päätöksiä kuin edellä mainitun yhteisen julistuksen,

I. ottaa huomioon, että yksi komission jäsenistä vastaa rasismin ja muukalaisvihan torjunnasta,

1. Katsoo, että ihmisten vapaa liikkuvuus Euroopan unionin alueella ja Euroopan kansalaisuus yhdessä ihmisoikeuksien ja perusvapauksien edistämisen kanssa sekä unionin alueella että sen ulkopuolella edellyttää, että Euroopan unionissa ei saa olla rasistista, muukalaisia vastaan kohdistettua tai antisemitististä toimintaa;

2. Kiinnittää rasismia ja muukalaisvihaa käsittelevän neuvoa-antavan komitean huomion siihen, että muukalaisvihaa ja antisemitismiä voidaan torjua vain, jos kansalliset politiikat eivät ole ristiriidassa keskenään, ja jos ne eivät mahdollista rajat ylittävän rasismin, muukalaisvihan tai antisemitismin harjoittamista;

3. Kehottaa asianomaisia Euroopan unionin viranomaisia varmistamaan, että tavaroiden ja ihmisten vapaata liikkuvuutta koskevat EY:n perustamissopimuksen 35 ja 56 artiklassa määrätyt luvalliset, «yleiseen tilanteeseen» tai «yleiseen turvallisuuteen» perustuvat rajoitukset koskevat kaikkea rasistiseen vihaan kiihottavaa kirjoitettua aineistoa, levyjä, videoita, filmejä ja kaikkia muita viestintäkeinoja, sähköiset välineet mukaan lukien, sekä henkilöitä, joiden on osoitettu harjoittaneen rasistista propagandaa;

4. Suosittelee, että komissio tekisi ehdotuksen syrjinnän vastaiseksi direktiiviksi;

5. Pitää välttämättömänä, että komissio tutkii tapoja, miten yhteisö, toissijaisuusperiaatetta kunnioittaen, voi toimia rasismia, muukalaisvihaa, antisemitismiä ja juutalaisten joukkotuhon kieltämistä vastaan Euroopan tasolla;

6. Suhtautuu myönteisesti sellaisen eurooppalaisen valvontaelimen perustamiseen, jonka tehtävä olisi tarkkailla unionin alueella rasismiin tai muukalaisvihaan liittyviä tapauksia;

7. Uskoo, että ennen kuin vuonna 1996 yhteisön perustamissopimukseen selkeästi sisällytetään toimivalta tällä alalla, tarvitaan väliaikainen elin, joka varmistaa, että unioni saavuttaa edistystä tällä alalla;

8. Uskoo, että ei tarvita uutta yhteisön toimielintä, edellä mainittua lukuun ottamatta, vaan olemassa olevia olisi pikemminkin kehitettävä ja ne olisi sisällytettävä unionin normaaliin rakenteeseen;

9. Toivoo, että aina kun on olemassa riski, että rasismia, muukalaisvihaa tai antisemitismiä harjoittavat järjestöt tai henkilöt hankkivat yhteyksiä jäsenvaltion rajojen yli, EUROPOLin olisi perehdyttävä tapauksen rikollisiin ulottuvuuksiin;

10. Pyytää jäsenvaltioita kouluttamaan sosiaalityöntekijöitä sekä poliisi- ja oikeusviranomaisia kohtelemaan yhteisön alueella asuvia vähemmistöjä ihmisarvoa kunnioittavalla tavalla ja toteuttamaan toimenpiteitä, joilla vastustetaan oikeuksien rikkomuksia;

11. Vaatii, että perustamissopimusten uudistamisen jälkeen Euroopan yhteisölle olisi annettava selkeät valtuudet, jotka antavat sille oikeuden ryhtyä toimiin, koska rasismin, muukalaisvihan ja antisemitismin ongelmaa vastaan ei sen rajat ylittävän luonteen vuoksi voida taistella tehokkaasti paikallisella tasolla eivätkä jäsenvaltiot kykene siihen yksinään;

12. Korostaa, että tiedotusvälineillä voi olla keskeinen osa rotuvihan ja -ennakkoluulojen vastustamisessa ja suvaitsevuuden ja solidaarisuuden edistämisessä; pyytää niitä tämän vuoksi tiedottamaan yleisölle asiallisesti rasismin, muukalaisvihan ja suvaitsemattomuuden vaaroista;

13. Pitää tarpeellisena, että kansallisella ja yhteisön tasolla otetaan käyttöön ja vahvistetaan aktiivisia koulutus- ja nuorisopolitiikkoja korostaen ensisijaisesti suvaitsemattomuuden, rasismin ja muukalaisvihan vastustamista;

14. Toivoo, että neuvosto antaa täyden tukensa yhteisön talousarviossa rasisimin, muukalaisvihan ja antisemistismin torjumiseen varattujen määrärahojen lisäämiselle, ja pyytää komissiota tukemaan rasismin vastaisia yhdistyksiä ja aloitteita;

15. Kehottaa puhemiestään välittämään tämän päätöslauselman rasismia ja muukalaisvihaa käsittelevälle neuvoa-antavalle komitealle, neuvostolle, komissiolle, talous- ja sosiaalikomitealle, Euroopan neuvostolle sekä jäsenvaltioiden ja jäsenyyttä hakevien maiden hallituksille ja parlamenteille.